[{"text_idx": "#000005", "text": "Reapero de c\u0302ina j\u0302urnalisto malaperinta post enketo pri la epidemio"}, {"text_idx": "#000008", "text": "Advokato kaj sendependa civitana j\u0302urnalisto, Chen Qiushi [fr], malaperinta en Wuhan kiam li enketis pri la KOVIM-epidemio [en], reaperis c\u0302e Twitter kaj Youtube la 30-an de septembro, post pli ol 600 tagoj de restado en sekreta loko."}, {"text_idx": "#000009", "text": "Chen Qiushi veturis al Wuhan la 24-an de januaro 2020, tuj antau\u0306 la s\u0302losigo de la urbo. Li transdonis c\u0302e Twitter raportojn faritajn je la una linio [t.e. je gravega pozicio, ndlr.] de malsanulejoj, antau\u0306 ol malaperi el sociaj retejoj [eo] la 5-an de februaro 2020. Lia patrino reprenis lian Twitter-konton la sekvan tagon kaj informis liajn abonantojn pri lia malapero."}, {"text_idx": "#000010", "text": "Lau\u0306 raporto [en] de CNN [eo], almenau\u0306 47 civitanaj j\u0302urnalistoj estis arestitaj kaj tenitaj en malliberejo pro raportado pri la KOVIM-epidemio en Wuhan. Inter c\u0302i-lastaj estas Zhang Zhan [fr], j\u0302us kondamnita al kvar jaroj da malliberigo pro \u201cserc\u0302ado de kvereloj kaj kau\u0306zado de tumultoj\u201d. S\u0302i estis malaperinta ekde la 14-a de majo 2020. Lau\u0306 Amnesty international, homrajta organizaj\u0302o, Zhang Zhan estis torturita [en] en malliberejo."}, {"text_idx": "#000011", "text": "La c\u0302ina registaro prezentis plendon kontrau\u0306 Zhang Zhan, sed ne kontrau\u0306 Chen Qiushi. C\u0302i-lasta estis arestita pli ol unu jaron, poste liberigita kaj hejme arestita en Qingdao [eo] en marto 2021, lau\u0306 Xiu Xiaodong, populara luktisto de MLA (Miksitaj Luktaj Artoj) kaj amiko de Chen Qiushi. Xu Xiaodong kampanjis por liberigo de sia amiko en sociaj retejoj dum 20 monatoj."}, {"text_idx": "#000012", "text": "Kaj tiam, sen averto, la 30-an de septembro, Chen Qiushi publikigis deklaron en Twitter, en kiu li klarigis :"}, {"text_idx": "#000014", "text": "Mi eltenis multajn aferojn dum unu jaro kaj ok monatoj. Pri kelkaj mi povas diri, pri kelkaj mi ne povas, mi certas, ke vi komprenas. Sed dum la plej malhelaj horoj de mia vivo, MLA savis min. Boksado kaj brazila j\u0302uj\u0302icuo [eo] ne nur helpis mian korpon resanig\u0302i, sed ili ankau\u0306 preventis deprimig\u0302on."}, {"text_idx": "#000015", "text": "En letero rete kundividita, li anoncis, ke li arang\u0302os bonfaran boksan mac\u0302on la 31-an de decembro."}, {"text_idx": "#000016", "text": "Du horojn poste, li intervenis mallonge en filmeto, per realtempa elsendfluo en la Youtube-kanalo de sia amiko Xu Xiaodong, reprenante la vortojn diritajn en sia letero. Kiam li antau\u0306enigis la karitatan boksan lukton de Chen Qiushi, Xiu Xiaolong deklaris: \u201cKiam vi kelkfoje ne kapablas paroli lau\u0306te, vi povas uzi viajn pugnojn\u201d."}, {"text_idx": "#000017", "text": "Chen Qiushi ankorau\u0306 ne povas g\u0302isdatigi siajn sociajn retejojn en la kontinenta C\u0302inio. C\u0302ar lia reapero en Twitter kaj Youtube intervenis unu tagon antau\u0306 la c\u0302ina nacia festo, iuj suspektas, ke Pekino faras diplomation kaj propagandon je la ostag\u0302oj [en]. Tamen la plimulto de retumantoj esprimis sian plezuron retrovi lin, kiel en unu el c\u0302i tiuj atestoj, en la fadenaj komentoj de Youtube:"}, {"text_idx": "#000018", "text": "\u521a\u770b\u5230\u8bc4\u8bba\u91cc\u6709\u4eba\u8bf4\u6d41\u6cea\u4e86,\u6211\u4e0d\u7406\u89e3\u3002\u4f46\u662f\u542c\u5230\u9648\u5f8b\u5e08\u8bf4\u4ed6\u6709\u70b9\u6291\u90c1,\u6211\u5c45\u7136\u4e5f\u6d41\u6cea\u4e86,\u9648\u5f8b\u5e08\u771f\u7684\u662f\u53d7\u82e6\u4e86,\u8bf7\u4f60\u4e00\u5b9a\u8981\u575a\u5f3a\u7684\u6d3b\u4e0b\u53bb,\u7559\u5f97\u9752\u5c71\u5728\u4e0d\u6015\u6ca1\u67f4\u70e7,\u6c38\u8fdc\u652f\u6301\u4f60\u4fe9!"}, {"text_idx": "#000019", "text": "Mi j\u0302us legis la ateston de iu, kiu ne povis reteni larmojn dum spektado de la filmeto, mi ne tute komprenis kial. Sed kiam mi spektis la momenton, kiam la advokato Chen Qiushi konfesis sperti mildan deprimig\u0302on, miaj larmoj fluis. Chen Qiushi certe suferis. Bonvolu esti forta kaj dau\u0306rigi vian vojon. Mi c\u0302iam estos tie por subteni vin ambau\u0306."}, {"text_idx": "#000020", "text": "En Twitter, bloganto Juan Li instigis aliajn retumantojn c\u0302esi kritiki Chen Qiushi, c\u0302ar kelkaj diras ke li servas la interesojn de c\u0302ina propagando:"}, {"text_idx": "#000021", "text": "\u6211\u5bf9\u9648\u79cb\u5b9e\u6301\u80af\u5b9a\u6001\u5ea6\u3002\u5728\u6b66\u6c49\u75ab\u60c5\u5371\u6025\u65f6\u523b\u5192\u9669\u91c7\u8bbf\u662f\u975e\u5e38\u52c7\u6562\u7684\u884c\u4e3a\u3002\u65b9\u658c\u66f4\u5f7b\u5e95\u3002\u4e2d\u5171\u5bf9\u65b9\u658c\u662f\u6d88\u5931;\u5bf9\u79cb\u5b9e\u662f\u77ed\u671f\u62d8\u62bc\u957f\u671f\u63a7\u5236,\u96be\u9053\u79cb\u5b9e\u5fc5\u987b\u53bb\u6b7b\u53bb\u53d7\u91cd\u5211?\u653b\u51fb\u79cb\u5b9e\u662f\u4e2d\u5171\u5206\u5316\u3001\u963b\u5413\u4eba\u4eec\u7684\u624b\u6bb5;\u4e0d\u8981\u88ab\u4e2d\u5171\u5229\u7528\u4eb2\u75db\u4ec7\u5feb\u3002\u79cb\u5b9e\u6709\u505a\u4e0e\u4e0d\u505a\u67d0\u4e9b\u4e8b\u60c5\u7684\u6743\u5229,\u4e5f\u6709\u8c0b\u6c42\u5e78\u798f\u7684\u6743\u5229\u3002\u4e2d\u5171\u5bb3\u6015\u66f4\u591a\u79cb\u5b9e\u51fa\u73b0!"}, {"text_idx": "#000022", "text": "Mi estas tute kun Chen Qiushi. Estas kurag\u0302a ago riski sian vivon kaj raporti pri la KOVIM-epidemio en Wuhan. Fang Bin [alia civitana j\u0302urnalisto, kiu raportis pri la epidemio] montras ec\u0302 pli da kurag\u0302o. La C\u0302ina Komunista Partio (C\u0302KP) malliberigis Chen Qiushi por fiksita periodo kaj nun kontrolas lin, dum g\u0302i malaperigis Fang Bin. Ni ne atendu, ke Chen Qiushi estu mortigita au\u0306 torturita. La C\u0302KP provas dividi kaj timigi nin, do ne ataku Chen Qiushi. Li rajtas fari siajn proprajn elektojn kaj celi felic\u0302on. Kion plej timas C\u0302KP estas tio, ke ekzistas multaj homoj kiel li."}, {"text_idx": "#000023", "text": "Fang Bin [fr], civitana j\u0302urnalisto, kiu ankau\u0306 enketis pri la KOVIM-epidemio en C\u0302inio, malaperis ekde la 9-a de februaro 2020."}, {"text_idx": "#000024", "text": "Wang Zhian, veterana j\u0302urnalisto, analizis la revenon de Chen Qiushi en retaj kanaloj, kiel mesag\u0302on celitan, ke li ankorau\u0306 ne estas malvigligata kiel publika mesag\u0302o por indiki ke Chen ne estis venkita:"}, {"text_idx": "#000025", "text": "\u770b\u5230\u9648\u79cb\u5b9e\u548c\u5f90\u6653\u51ac\u4e00\u8d77\u5f55\u89c6\u9891\u4e86,\u8fd9\u4e2a\u53bb\u5e74\u4e00\u4e2a\u4eba\u53bb\u6b66\u6c49\u62cd\u6444\u62a5\u9053\u75ab\u60c5\u7684\u5e74\u8f7b\u4eba\u4e0d\u5bb9\u6613\u3002\u4e2d\u56fd\u7684\u8206\u8bba\u73af\u5883\u6ca1\u6709\u516c\u6c11\u8bb0\u8005\u751f\u5b58\u7684\u7a7a\u95f4,\u4f46\u4ed6\u7684\u52aa\u529b\u503c\u5f97\u94a6\u4f69\u3002\u770b\u5230\u4ed6\u73b0\u5728\u5728\u7ec3\u62f3\u51fb,\u5e76\u6ca1\u6709\u88ab\u51fb\u5012\u3002\u751f\u6d3b\u518d\u4e4f\u5473,\u4f46\u603b\u4e0d\u7f3a\u5c11\u90a3\u4e9b\u95ea\u4eae\u7684\u7075\u9b42\u3002\u5982\u679c\u6709\u673a\u4f1a,\u4e5f\u5e0c\u671b\u6709\u4e00\u5929\u80fd\u5728\u73b0\u573a\u770b\u4ed6\u7528\u62f3\u5934,\u5bf9\u547d\u8fd0\u8bf4\u4e0d\u3002"}, {"text_idx": "#000026", "text": "Mi spektis la filmeton de Chen Qiushi kaj Xiu Xiadong. Tiuj junuloj, kiuj veturis al Wuhan por raporti pri la KOVIM-epidemio, renkontis grandajn malfacilaj\u0302ojn. La amaskomunikila medio en C\u0302inio ne permesas al civitanaj j\u0302urnalistoj sin esprimi, sed liaj provoj estas mirindaj. Tiaj agoj estas do tre estimindaj. Mi rigardis lin boksi. Li ne lasis sin detrui. Se la s\u0302anco tion ebligos, mi s\u0302atus persone c\u0302eesti la lukton kaj vidi lin paroli per siaj pugnoj."}, {"text_idx": "#000028", "text": "Plej novaj artikoloj pri Orienta Azio"}, {"text_idx": "#000029", "text": "La kau\u0306zoj de estig\u0302o de la mito pri la kantona kiel pli au\u0306tentika c\u0302ina lingvo"}, {"text_idx": "#000030", "text": "Dokumenta filmo el Tajvano prezentas forgesitan historion de vjetnama rifug\u0302ejo en la 1970-aj jaroj"}, {"text_idx": "#000037", "text": "C\u0302iuj komentoj estas kontrolitaj de administranto. Ne sendu vian komenton pli ol unufoje c\u0302ar tiu povus esti markita kiel spamo.\nBonvolu konduti respekteme al aliaj. Komentoj kiuj enhavas malamajn esprimojn, obscenaj\u0302ojn kaj personajn atakojn ne estos aprobitaj."}]